钦定古今图书集成/历象汇编/庶征典/第083卷 > 《遵生八笺》 > 吴
## 钦定古今图书集成/历象汇编/庶征典/第083卷 > 《遵生八笺》 > 吴

### 大帝嘉禾四年雨雹

按《吴志孙权传》：“嘉禾四年秋七月，有雹。”

按《晋书五行志》：吴孙权嘉禾四年七月，雨雹，又陨霜。
按刘向说，“雹者，阴胁阳也。”是时吕壹作威用事，诋毁
重臣，排陷无辜，自太子登以下，咸患毒之，而壹反获
封侯宠异，与春秋时公子遂专任雨雹同应也。汉安
帝信谗，多杀无辜，亦雨雹。董仲舒曰：“凡雹皆为有所
胁，行专壹之政故也。”

### 赤乌十一年雨雹

按《吴志孙权传》：“赤乌十一年夏四月，雨雹。”

按《晋书五行志》：“赤乌十一年四月雨雹。是时权听谗，
将危太子。其后朱据、屈晃以迕意黜辱，陈正、陈象以
忠谏族诛，而太子终废。此有德遭险，诛罚过深之应
也。”

### 景帝永安五年大雨雹

按《吴志孙休传》不载。　按《宋书五行志》，“孙休永安五
年八月壬午，大雨震雹。”